**Analogii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Până ce nu te dăruieşti, n-ai dreptul să-ţi spui că ai cunoscut iubirea”

Liviu Rebreanu

- Poveşti mai spun, când suntem amândoi,

Clepsidre derulând secunde calme,

Nisipul lor fierbinte, pentru noi,

Se-aliniază-ncet şi printre palme

Alunecă găsindu-şi adăpost

Pe-o margine de timp, minutul plânge,

Mă plimb pe străzi... Ce anotimp anost,

Dar eşti cu mine-aici, te port în sânge.

Un fulger taciturn am fost cândva,

Dar printre nori te căutam pe tine,

Vezi, visele se pot realiza,

Azi stau în capul meselor divine.

- Analogii 'ntre foc şi necuvânt,

Ne-am căutat, iubite,-n orice frază,

Dar ne-am găsit la margini de Pământ,

Poemul tău pe-al meu îl completează.

Asimetrii banale ne-au sedus

Şi ne-au promis o falsă nemurire,

Dar timpul nostru are-același fus

Orar. Meridianul prin iubire

Petrece tandru fiecare vers

Înscris în noi c-o ramură de sânger,

Trecutul a rămas departe, şters,

Ne găzduieşte-o aripă de înger.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015